Euroopan parlamentin ja neuvoston asetuksen (EU) N:o 1308/2013 97 artiklan 3 kohdassa tarkoitetun, erään viinialan nimityksen eritelmään tehtävän unionin muutoksen hyväksymistä koskevan hakemuksen julkaiseminen

(2020/C 351/09)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1308/2013 (1) 98 artiklassa tarkoitetulla tavalla kahden kuukauden kuluessa tästä julkaisemisesta.

TUOTE-ERITELMÄÄN TEHTÄVÄÄ UNIONIN MUUTOSTA KOSKEVA HAKEMUS

”VENEZIA”

PDO-IT-A0517-AM03

Hakemuksen jättöpäivä: 2.8.2019

1. Hakija ja oikeutettu etu

Consorzio Vini Venezia

Vapaaehtoisyhdistys

2. Tuote-eritelmän kohta, jota / kohdat, joita muutos koskee

☐ Tuotteen nimi

☒ Rypäletuotteiden luokat

☒ Yhteys maantieteelliseen alkuperään

☐ Kaupan pitämisen rajoitukset

3. Muutoksen kuvaus ja perustelut

3.1 Luokkien (4) kuohuviini ja (6) aromaattinen laatukuohuviini käyttöönotto

Tuote-eritelmän kohta, jota / kohdat, joita muutos koskee

1 artikla – Nimitys ja viinit

Kuvaus ja perustelut

Kuvaus: Lisätään luokat (4) kuohuviini ja (6) aromaattinen laatukuohuviini

Perustelut: SAN ”Venezia” -kuohuviinejä valmistetaan nykyään luokassa (5) laatukuohuviinit, mikä tarkoittaa sitä, että sekä valmistukseen liittyvien että kemiallisfysikaalisten parametrien, kuten kuohuviinien eritelmän mukainen vähintään 10,5 tilavuusprosentin kokonaisalkoholipitoisuus, osalta voidaan viitata myös rypäletuotteiden uusiin luokkiin (4) kuohuviini ja, jos tuotteet valmistetaan aromaattisista rypälelajikkeista, (6) aromaattinen laatukuohuviini. Lisäksi tällä alueella on tavallista suorittaa autoklaaveissa tapahtuva jälkikäyminen, jonka kesto vaihtelee, käyttämällä eri määriä ylipainetta. Joskus viinin luovuttamista kulutukseen viivytetään asianomaisia tuoteluokkia koskevan voimassa olevan lainsäädännön mukaisissa aikarajoissa.

Kuten luokkaan ”laatukuohuviini”, joka sisältyy jo nykyiseen tuote-eritelmään, kuuluvien viinien valmistuksen osalta, on näin ollen tarpeen nimenomaisesti täsmentää, että näitä viinejä valmistetaan myös viiniluokissa ”kuohuviini” ja ”aromaattinen laatukuohuviini”. Tällaisia viinejä tuotetaankin jo tällä alueella jatkuvan teknisen innovaation tuloksena. Kuohuviinin valmistus on jatkunut alueella pitkään, koska siellä on jo kauan viljelty kuohuviinien valmistukseen soveltuvia rypälelajikkeita, kuten Pinot Nero, Pinot Grigio, Pinot Bianco, Traminer Aromatico, Tocai Friulano, Verduzzo, Glera ja Raboso. Kuohuviinien tuotannon ansiosta SAN ”Venezia” -alueella valmistajat ovat hankkineet korkealuokkaista osaamista ja merkittävää kaupallista menestystä, myös kansainvälisesti, henkilökohtaisten taitojensa ja liikevaistonsa ansiosta.

Tällä muutoksella voidaan laajentaa SAN ”Venezia” -viinien kaupallista tarjontaa ja tuoda lisää joustavuutta tuotantoketjuun. Tämä muutos koskee yhtenäisen asiakirjan 1.3, 1.4, 1.5 ja 1.8 kohtaa.

3.2 Yhteys ympäristöön:

Tuote-eritelmän kohta, jota / kohdat, joita muutos koskee

8 artikla – Yhteys ympäristöön

Kuvaus ja perustelut

Yhteyteen liittyen on annettu lisätietoa viinituotteiden uusista luokista, koska alueella on vakiintunut perinne valmistaa viinejä, jotka voivat itse asiassa kuulua kuohuviinien, laadukkaan kuohuviinin ja aromaattisten laatukuohuviinien luokkaan ja joita valmistetaan perinteisesti käyttämällä autoklaaveissa suoritettavaa jälkikäymistä (Charmat-menetelmä) SAN ”Venezia” -alueella, toisin sanoen alueella, joka ulottuu Trevison ympärillä olevilta kukkuloilta Piave-joen laaksoon. Tällä alueella on tavallista suorittaa autoklaaveissa tapahtuva jälkikäyminen, jonka kesto vaihtelee, ja viivyttää aikaansaadun viinin luovuttamista kulutukseen, jotta viini saa joitakin erityispiirteitä. Näitä ovat leivänkuoren vivahteet, joiden muodostuminen riippuu siitä, miten pitkään hajoavat hiivasolut ja viini, jolle suoritetaan jälkikäyminen, ovat yhteydessä toisiinsa, sekä hienot ja pitkäkestoiset kuplat, joiden muodostuminen perustuu jälkikäymisen pituuteen.

Yhteyteen liittyen on annettu lisätietoa myös inhimillisistä tekijöistä käyttämällä tuote-eritelmän 8 artiklaan jo sisällytettyjä tietoja.

Yhteyteen liittyvät lisätiedot koskevat yhtenäisen asiakirjan 4 kohtaa ja tuote-eritelmän 8 artiklaa.

3.3 Enimmäistuotokset

Tuote-eritelmän kohta, jota / kohdat, joita muutos koskee

4 artikla – Viininviljelystandardit

Kuvaus ja perustelut

Tuotokset on määritelty rypäletuotteiden uusissa luokissa ”kuohuviini” ja ”aromaattinen laatukuohuviini”, ja ne viittaavat tuotoksiin, jotka on jo vahvistettu luokassa ”laatukuohuviini”. Selkeyden vuoksi enimmäistuotokset on lueteltu yhtenäisessä asiakirjassa, myös rypäletuotteiden ja asiaankuuluvien viinityyppien luokkien viitteissä sekä niiden asiaankuuluvien luokkien viitteissä, jotka on lisätty tuotostaulukkoon tuote-eritelmän 4 artiklassa.

Muutos koskee yhtenäisen asiakirjan 1.5.2 kohtaa ja tuote-eritelmän 4 artiklaa.

YHTENÄINEN ASIAKIRJA

1. Tuotteen nimi

Venezia

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

1. Viini

4. Kuohuviini

5. Laatukuohuviini

6. Aromaattinen laatukuohuviini

8. Helmeilevä viini

4. Viini(e)n kuvaus

Luokka: (1) Viini – Punaviinit: ”Venezia” Rosso sekä ”Venezia”, jossa on maininta rypälelajikkeesta

SAN ”Venezia” -punaviinien, mukaan lukien punaviinien, joilla on maininta rypälelajikkeesta Merlot, Cabernet Sauvignon, Carmenère, Malbech, Cabernet, Refosco dal Peduncolo Rosso tai Pinot Nero, väri vaihtelee rubiininpunaisesta syvänpunaiseen; kypsytetyissä viineissä, kuten Riserva-viineissä, voi olla myös granaatin- tai purppuranpunaisia vivahteita. Viinien tuoksu on intensiivinen, hieno ja pitkäkestoinen ja maku kuiva, sopusointuinen ja samettinen, toisinaan yrttinen tai hedelmäinen riippuen viinin pääasiallisesta rypälelajikkeesta. Kokonaisalkoholipitoisuus on vähintään 11 tilavuusprosenttia ja 12,5 tilavuusprosenttia Riserva-viineissä. Sokerittoman uutteen vähimmäismäärä on 23 g/l ja Riserva-viinien osalta 25 g/l.

Kaikki analyyttiset parametrit, joita ei esitetä seuraavassa taulukossa, ovat kansallisessa ja EU:n lainsäädännössä asetettujen raja-arvojen mukaiset.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 11 Vähimmäishappopitoisuus 4,5 g/l viinihappona ilmaistuna Haihtuvien happojen pitoisuus enintään (milliekvivalenttia/litra) Kokonaisrikkidioksidipitoisuus enintään (mg/litra)

Luokka (1) Viini – Valko- ja roseeviinit: ”Venezia” Bianco ja ”Venezia”, jossa on maininta rypälelajikkeesta, sekä ”Venezia” Rosato

SAN ”Venezia” -valkoviinien, mukaan lukien valkoviinien, joilla on maininta rypälelajikkeesta Chardonnay, Pinot tai Pinot Grigio (myös roseeviininä), Manzoni Bianco, Verduzzo, Sauvignon, Pinot Bianco, Tai ja Traminer, väri vaihtelee oljenkeltaisesta kullankeltaiseen, jossa on toisinaan vihertäviä vivahteita. Roseeviinit ovat väriltään vaaleanpunaisia; värin voimakkuus vaihtelee, ja toisinaan väri on kuparinen. Viinien tuoksu on intensiivinen ja tunnusomainen ja maku kuiva, sopusointuinen ja samettinen; pääasiallisesta rypälelajikkeesta riippuen maku on toisinaan hedelmäinen, kuten Pinot- ja Pinot Grigio -viineissä. Kokonaisalkoholipitoisuus vaihtelee: Venezia-roseeviineillä se on vähintään 10,5 tilavuusprosenttia ja muilla viinityypeillä vähintään 11 tilavuusprosenttia. Sokerittoman uutteen vähimmäismäärä on 14 g/l ja Venezia-viinien osalta 16 g/l.

Kaikki analyyttiset parametrit, joita ei esitetä seuraavassa taulukossa, ovat kansallisessa ja EU:n lainsäädännössä asetettujen raja-arvojen mukaiset.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 10,5 Vähimmäishappopitoisuus 4,5 g/l viinihappona ilmaistuna Haihtuvien happojen pitoisuus enintään (milliekvivalenttia/litra) Kokonaisrikkidioksidipitoisuus enintään (mg/litra)

Luokka (1) Viini – ”Venezia”, jossa käytetään termiä ”Passito”, mukaan lukien maininta rypälelajikkeesta

SAN ”Venezia” -viineihin kuuluu myös Passito Bianco, jolla on maininta rypälelajikkeesta Verduzzo. Näillä viineillä on voimakkuudeltaan vaihteleva kullankeltainen, toisinaan meripihkan väri. Viinien tuoksu on intensiivinen ja tunnusomainen ja maku makea, sopusointuinen ja samettinen. Kokonaisalkoholipitoisuus on vähintään 15 tilavuusprosenttia, ja sokeriton uutos vähintään 26 g/l.

Kaikki analyyttiset parametrit, joita ei esitetä seuraavassa taulukossa, ovat kansallisessa ja EU:n lainsäädännössä asetettujen raja-arvojen mukaiset.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 12 Vähimmäishappopitoisuus 4,5 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 25 Kokonaisrikkidioksidipitoisuus enintään (mg/litra)

Luokat (4) kuohuviini, (5) laatukuohuviini ja (6) aromaattinen laatukuohuviini

SAN ”Venezian” eri luokkiin kuuluvat kuohuviinit ovat valko- ja roseeviinejä, ja niillä voi olla maininta rypälelajikkeesta Pinot, Pinot Grigio, Pinot Nero, Chardonnay tai Traminer. Viinien vaahto on hienoa ja haihtuvaa, ja väri on voimakkuudeltaan vaihteleva oljenkeltainen, jossa on toisinaan kullan tai kuparin vivahteita; punaisista rypälelajikkeista ja ilman kuoria käytettynä valmistettujen viinien väri taittuu vaaleanpunaiseen. Viineissä on hienostunut ja hedelmäinen tuoksu sekä raikas ja sopusointuinen maku, joka voi vaihdella merkinnästä brut nature merkintään demi-sec ja on toisinaan makea ja aromaattinen, kuten Traminer-lajikkeen tapauksessa.

Kokonaisalkoholipitoisuus on vähintään 10,5 tilavuusprosenttia, ja sokeriton uutos vähintään 14 g/l.

Kaikki analyyttiset parametrit, joita ei esitetä seuraavassa taulukossa, ovat kansallisessa ja EU:n lainsäädännössä asetettujen raja-arvojen mukaiset.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 10,5 Vähimmäishappopitoisuus 5 g/l viinihappona ilmaistuna Haihtuvien happojen pitoisuus enintään (milliekvivalenttia/litra) Kokonaisrikkidioksidipitoisuus enintään (mg/litra)

Luokka (8) Helmeilevä viini – ”Venezia” Frizzante Bianco, Rosato ja maininta rypälelajikkeesta

SAN ”Venezia” -merkityt helmeilevät viinit ovat valko- ja roseeviinejä, ja niillä voi olla maininta rypälelajikkeesta Pinot, Pinot Grigio tai Chardonnay. Viinien väri on voimakkuudeltaan vaihteleva oljenkeltainen tai toisinaan voimakkuudeltaan vaihteleva kuparin väri tai vaaleanpunainen. Tuoksu on hienostunut ja hedelmäinen, ja maku vaihtelee kuivasta puolikuivaan.

Kokonaisalkoholipitoisuus on vähintään 10,5 tilavuusprosenttia, ja sokeriton uutos vähintään 14 g/l.

Kaikki analyyttiset parametrit, joita ei esitetä seuraavassa taulukossa, ovat kansallisessa ja EU:n lainsäädännössä asetettujen raja-arvojen mukaiset.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 10,5 Vähimmäishappopitoisuus 4,5 g/l viinihappona ilmaistuna Haihtuvien happojen pitoisuus enintään (milliekvivalenttia/litra) Kokonaisrikkidioksidipitoisuus enintään (mg/litra)

5. Viininvalmistusmenetelmät

a. Olennaiset viininvalmistusmenetelmät

Kuohuviinin ja helmeilevän viinin valmistus

Erityinen viininvalmistusmenetelmä

Kaikki SAN ”Venezia” -kuohuviinit eri luokissa, toisin sanoen (4) kuohuviini, (5) laatukuohuviini ja (6) aromaattinen laatukuohuviini ja helmeilevät viinit (luokka 8) on valmistettava yksinomaan käyttämällä autoklaaveissa tapahtuvaa jälkikäymismenetelmää (Charmat-menetelmä).

Kuivatettujen rypäleiden käyttö Riserva-tyyppisten viinien valmistukseen.

Erityinen viininvalmistusmenetelmä

Riserva-viinien valmistuksessa voidaan käyttää enintään 30 prosenttia kuivatettuja rypäleitä.

b. Enimmäistuotokset

Luokka (1) Viini – ”Venezia” Rosso, jossa on maininta punaisesta rypälelajikkeesta

112 hehtolitraa hehtaaria kohden

Luokka (1) Viini – ”Venezia” Bianco, jossa on maininta valkoisesta rypälelajikkeesta

105 hehtolitraa hehtaaria kohden

”Venezia” Spumante Bianco ja ”Venezia” Spumante Rosato luokissa (4) kuohuviini ja (5) laatukuohuviini

119 hehtolitraa hehtaaria kohden

”Venezia” Spumante, jossa on maininta valkoisesta rypälelajikkeesta luokissa (4) kuohuviini ja (5) laatukuohuviini

105 hehtolitraa hehtaaria kohden

”Venezia” Pinot Spumante, mukaan lukien Rosato, luokat (4) kuohuviini ja (5) laatukuohuviini

112 hehtolitraa hehtaaria kohden

”Venezia” Traminer Spumante luokissa kuohuviini (4), laatukuohuviini (5) ja aromaattinen laatukuohuviini (6)

105 hehtolitraa hehtaaria kohden

Luokka (8) Helmeilevä viini –”Venezia” Frizzante Bianco ja Rosato

119 hehtolitraa hehtaaria kohden

Luokka (8) Helmeilevä viini – ”Venezia” Chardonnay ja ”Venezia” Pinot Grigio, mukaan lukien Rosato

105 hehtolitraa hehtaaria kohden

Luokka: (1) Viini – ”Venezia” Raboso:

119 hehtolitraa hehtaaria kohden

Luokka (1) Viini – ”Venezia”, jossa käytetään termiä ”Passito”, mukaan lukien maininta rypälelajikkeesta

75 hehtolitraa hehtaaria kohden

6. Rajattu maantieteellinen alue

Rypäleitä, joita voidaan käyttää SAN ”Venezia” -viinien valmistuksessa, viljellään alueella, joka kattaa Venetsian ja Trevison maakuntien koko hallinnollisen alueen.

7. Pääasiallinen rypälelajike / pääasialliset rypälelajikkeet

Cabernet Franc N. – Cabernet

Cabernet Sauvignon N. – Cabernet

Carmenère N. – Cabernet

Chardonnay B.

Glera Lunga B. – Glera

Malbech N.

Manzoni bianco B.

Merlot N.

Pinot Bianco B. – Pinot

Pinot Grigio – Pinot

Pinot Nero N. – Pinot

Raboso piave N. – Friularo

Raboso Veronese N. – Raboso

Refosco dal Peduncolo Rosso N. – Refosco

Sauvignon B.

Tocai Friulano B. – Tai

Traminer aromatico Rs

Verduzzo friulano B. – Verduzzo

Verduzzo trevigiano B. – Verduzzo

8. Yhteyden/yhteyksien kuvaus

SAN ”Venezia” – Yhteys ympäristöön

Venetsian ja Trevison alueilla on viljelty viiniä jo muinaisina aikoina, mutta paikallinen viinintuotanto alkoi kehittyä toden teolla vasta Venetsian tasavaltaan kuuluneen Stato da Terran hallintoalueen perustamisen myötä. Viininviljelyala oli hiipunut merkittävästi 1700- ja osittain myös 1800-luvulla mutta nousi uuteen kukoistukseen ennen kaikkea Coneglianon viinintutkimuskoulun sitkeän ja taidokkaan työpanoksen ansiosta. Koulu edisti osaltaan merkittävän viininviljelykeskittymän syntymistä Koillis-Italiaan. Tarkistetun alkuperänimityksen ”Venezia” käsittämän alueen ilmastoa kuvaillaan kosteanlauhkeaksi. Ilmasto johtuu sekä alueen leveysasteesta että meren ja vuorien läheisyydestä, laguunialueista, tasaisesta maastosta ja tästä johtuvasta tuulisuudesta.

Tarkistetulla alkuperänimityksellä ”Venezia” merkittyjen viinien tuotantoalue ulottuu Trevison ja Venetsian maakuntien alueelle. Laaja alue on alun perin lietemaata. Maaperä on muodostunut veden kasaamista kerrostumista, jotka ovat syntyneet ennen kaikkea alppijäätiköiden ja montaanisten jäätiköiden sulettua ja sen jälkeen suurten jokien (Brenta-, Piave-, Tagliamento- ja vähemmässä määrin Livenza-joen) vaikutuksesta. Tasanko voidaan jakaa selkeästi kahteen osaan, ylänkö- ja alankotasankoon, jotka erottaa toisistaan lähteiden muodostama linja. Ylänkötasangoilla maaperässä esiintyy yleisesti jäätikköjokien ja jokien aikaansaamia viuhkamaisia soramuodostumia, joiden alempi kerros koostuu sorasta. Etelämpänä, lähteiden muodostaman linjan jälkeen viuhkanmuotoinen sorakerros muuttuu pikkuhiljaa kerrostumiksi, jotka koostuvat yhä enenevässä määrin hiekasta, ja maaperä muuttuu hiesun ja saven myötä hienojakoisemmaksi.

Tarkistetulla alkuperänimityksellä ”Venezia” merkittyjen viinien tuotantoalue vaikuttaa eri viineihin antaen niille tiettyjä erityispiirteitä, jotka riippuvat käytetystä viiniköynnöslajikkeesta ja köynnöksen kasvupaikasta. Valkoiset rypälelajikkeet kasvatetaan tavallisesti irtonaisemmassa ja kivisemmässä maaperässä rypäleiden tuoksun ja raikkauden lisäämiseksi. Tällaisista rypäleistä valmistetuissa viineissä on näin ollen raikkaita kukkaisia ja hedelmäisiä vivahteita, ja ne sopivat erinomaisesti myös kuohuviinin valmistukseen. Punaisten rypälelajikkeiden viljelyyn valitaan savinen maaperä, jotta puna- ja roseeviineihin muodostuu ryhdikkäämpi runko ja rakenne. Savisen maaperän suuren mineraalipitoisuuden ansiosta viinit ovat runsasmakuisempia, sillä niissä on hyvä tanniinipitoisuus ja optimaalinen happotasapaino.

Näin tuotettujen viinien värit vaihtelevat maseroinnin keston mukaan oljenkeltaisesta kullansävyiseen. Bukee on sadonkorjuuta edeltävien lämpötilanvaihteluiden johdosta intensiivinen, hieno ja pitkäkestoinen; sopusointuinen, kuiva ja täyteläinen maku on peräisin pohjoisen alueen sorapitoisesta maaperästä ja eteläisen alueen hiesuisesta ja savisesta maaperästä. Tällä tavoin irtonaisessa maaperässä kasvaneista rypäleistä valmistettaviin viineihin muodostuu raikkaita ja hedelmäisiä vivahteita, ja ne sopivat erinomaisesti kuohuviinin valmistukseen, kun taas savisemmassa maaperässä kasvaneista punaisista rypälelajikkeista valmistetut viinit ovat ryhdikkäitä ja viipyileviä ja sopivat kypsytettäviksi.

Luokka 1 – Viini

Tähän luokkaan kuuluvat viinit valmistetaan punaisista rypälelajikkeista, jotka kasvatetaan raskaassa savimaassa, jolloin SAN ”Venezia” -puna- ja -roseeviineissä on ryhdikkäämpi runko ja rakenne sekä intensiivinen ja pitkäkestoinen väri. Tuoksussa voi erottua hilloisia ja marjaisia tai tupakan tai yrttien mausteisia vivahteita. Yleisesti ottaen maku on aina täyteläinen, tanniinien määrä hyvä ja happotasapaino erinomainen. Irtonaisemmassa ja kivisemmässä maaperässä kasvatetuista rypäleistä valmistetut valkoviinit ovat tuoksultaan miellyttäviä ja raikkaita. Tuoksussa on hedelmäisiä ja kukkaisia perusvivahteita, joiden jälkeen painottuvat omenan, päärynän ja aprikoosin vivahteet, jotka erottuvat akaasian, luonnonkukkien ja kamomillan tuoksuvivahteista. Rakenne voi vaihdella, mutta havaittavissa on selkeä omenainen vivahde, joka johtuu päivä- ja yölämpötilojen suurista vaihteluista. Nämä erityispiirteet korostuvat Passito-viineissä. Kyseisellä alueella on vakiintunut perinne, jonka mukaan Passito-viinien valmistukseen käytettävät rypäleet asetetaan erityisiin kuivatusrakennuksiin. Usein nämä rypäleet jätetään ensin köynnöksiin kuivumaan. Kuivattamiseen soveltuvat erityisesti Verduzzo Trevigiano- ja Verduzzo Friulano -rypäleet, joihin voidaan yhdistää erilaisia määriä muita lajikkeita aromaattisten tai happoisten vivahteiden lisäämiseksi.

Luokat (4) kuohuviini, (5) laatukuohuviini, (6) aromaattinen laatukuohuviini, (8) helmeilevä viini

Valkorypäleisistä lajikkeista valmistettujen viinien raikkaat kukkaiset ja hedelmäiset vivahteet johtuvat irtonaisesta ja kivisestä maaperästä. Tällainen maaperä sekä kosteanlauhkealle ilmastolle tyypilliset päivä- ja yölämpötilojen vaihtelut yhdessä antavat valkorypäleisille lajikkeille runsaamman tuoksun ja raikkautta. Näin ollen nämä lajikkeet soveltuvat erityisen hyvin kuohuviinien ja helmeilevien viinien valmistukseen, joka onkin niin vakiintunut perinne alueella, että kyseinen alue kuuluu tällä alalla maailman merkittävimpiin. Tämä osoittaa selkeästi kyseisen ympäristön erinomaisen soveltuvuuden tähän tarkoitukseen.

SAN ”Venezia” -kuohuviinit ovat valko- ja roseeviinejä, ja niillä voi olla lajikenimi Pinot, Pinot Grigio, Pinot Nero, Chardonnay tai Traminer. Viinien väri on voimakkuudeltaan vaihteleva oljenkeltainen, jossa on toisinaan kullan tai kuparin vivahteita; punaisista rypälelajikkeista ja ilman kuoria käytettynä valmistettujen viinien väri taittuu vaaleanpunaiseen. Niiden vaahto on hienoa ja pitkäkestoista, ja niiden tuoksu on hienostunut ja hedelmäinen. Niissä on raikas ja sopusointuinen maku, joka voi vaihdella merkinnästä brut nature merkintään demi-sec ja on toisinaan makea ja aromaattinen, kuten Traminer-lajikkeen tapauksessa.

SAN ”Venezia” -alueella, joka ulottuu Trevison ympärillä olevilta kukkuloilta alas Piave-joen laaksoon, on vakiintunut perinne valmistaa viinejä luokissa kuohuviini, laatukuohuviini ja aromaattinen laatukuohuviini käyttämällä autoklaaveissa suoritettavaa jälkikäymismenetelmää (Charmat-menetelmä). Tällä alueella näille viineille on tavallista suorittaa autoklaaveissa jälkikäyminen, jonka kesto vaihtelee, ja viivyttää saadun viinin luovuttamista kulutukseen, jotta viini saa joitakin erityispiirteitä. Näitä ovat leivänkuoren vivahteet, joiden muodostuminen riippuu siitä, miten pitkään hajoavat hiivasolut ja viini, jolle suoritetaan jälkikäyminen, ovat yhteydessä toisiinsa, sekä hienot ja pitkäkestoiset kuplat, joiden muodostuminen perustuu jälkikäymisen kestoon.

Luokan (8) SAN ”Venezia” -merkityt helmeilevät viinit ovat valko- tai roseeviinejä, ja niillä voi olla lajikenimitys Pinot Grigio tai Chardonnay. Viinien väri on voimakkuudeltaan vaihteleva oljenkeltainen tai vaaleanpunainen, toisinaan voimakkuudeltaan vaihteleva kuparin väri. Tuoksu on hienostunut ja hedelmäinen, ja maku vaihtelee kuivasta puolikuivaan.

Inhimilliset tekijät

Viininviljelyä on harjoitettu SAN ”Venezia” -viinien kattamilla alueilla jo roomalaisten ajoista lähtien, kuten merkittävä määrä todisteita on osoittanut. Monet näistä alueista joutuivat kärsimään barbaarien hyökkäysten aikana. Keskiajalla Concordia Sagittarian piispat päättivät rakentaa Summagan luostarin. Tämä tehtävä annettiin benediktiineille, joiden toiminnan ansiosta lisättiin niiden maa-alueiden määrää, joille istutettiin viiniköynnöksiä ja vehnää. Luostareista tuli todellisia oppimiskeskuksia, ja 1800-luvulla ne olivat tärkeitä kiintopisteitä viininviljelylle ja viininvalmistukselle. Vasta Venetsian tasavallan ja siihen kuuluneen Stato da Terran hallintoalueen perustamisen myötä alettiin merkittävästi vauhdittaa paikallisen viininvalmistuksen kehittämistä ”viininviljelyn aristokratian” perustamisen myötä. Sen ansiosta pienviljelijät saattoivat hankkia uutta tietoa ja uusia viininvalmistustekniikoita.

Venetsiassa viinit olivat laadukkaita, eikä vastaavaa nähty ”ulkopuolelta” tulevissa viineissä (ulkomaiset viinit), koska ympäristö soveltui luonnollisella tavalla viiniköynnösten kasvattamiseen ja koska aateliset kilpailivat laadun parantamiseksi ja pyrkivät vahvistamaan arvostettua asemaansa myös viininviljelyssä ja viininvalmistuksessa.

SAN ”Venezia” -alueella viinialalla on sovellettu uutta lähestymistapaa viinitilan hoidossa viimeisen 20–25 vuoden aikana vuonna 1985 sattuneista hallan aiheuttamista vahingoista lähtien. Tämä perustuu istutustiheyteen ja viinien laadun parantamiseen tähtäävään kloonien valintaan, vankkoihin viininjalostustaitoihin, erityisesti eri luokkiin kuuluvien kuohuviinien kohdalla, käymisen tarkistamiseen ja jälkikäymiseen autoklaaveissa sekä kulutukseen ja viinin kulutukseen luovutuksen ajoitukseen, jotta saadaan paras mahdollinen laatu, perustuen pitkään historiaan, jonka aikana tuottajien tarkkaan noudattama käytäntö, omistautuminen ja sinnikkyys loivat perustan SAN ”Venezia” -viineille.

Alueen kuohuviinikulttuuri on nyt ilmeinen, ja sitä voidaan pitää perinteisenä, kuten myös käytettyjä lajikkeita, joita on perinteisesti kasvatettu tuotantoalueella ja joihin lukeutuvat lajikkeet Pinot Nero, Pinot Grigio, Pinot Bianco, Traminer, Tocai Friulano, Verduzzo, Glera ja Raboso. Viinit tarjoavat hyvän kuvan SAN ”Venezia” -viineistä ja niiden valmistajien hienoista teknisistä taidoista ja liikevaistosta.

9. Olennaiset lisäedellytykset (pakkaaminen, merkinnät, muut vaatimukset)

EI OLE

Linkki eritelmään

https://www.politicheagricole.it/flex/cm/pages/ServeBLOB.php/L/IT/IDPagina/15193

(1) EUVL L 347, 20.12.2013, s. 671.